Hillary Clinton til Oslo for å snakke om helsepolitikk
Der skal hun delta på et seminar sammen med utenriksminister Jonas Gahr Støre (Ap). - Dette er et tema som Clinton har vært engasjert i fra dag én, og vi har truffet hverandre en rekke ganger om samme tema, sier utenriksminister Støre til NTB. - Det er perspektiver som hun tente på allerede da jeg først møtte henne sammen med Gro Harlem Brundtland i 1998 mens hun var engasjert i amerikansk helsepolitikk og kampen mot tuberkulose, sier han videre. Arrangementet i Oslo 1. juni blir et seminar i Oslo rådhus der en rekke norske eksperter og blant andre afrikanske ministre deltar.NTB erfarer at Clintons besøk i Norge sannsynligvis også omfatter en reise nordover, trolig til Tromsø, for å markere det arktiske samarbeidet. Støre vil ikke si noe om et eventuelt besøk nordover, utover at Clinton var en viktig støttespiller for at Arktisk råd ble lagt til Tromsø, og at hun har vært i Nord-Norge og på Svalbard tidligere. - Under besøket vil vi dekke hele det norsk-amerikanske forholdet, sier han.Seminaret neste fredag dreier seg hovedsakelig om arbeidet for å fremme global helse, først og fremst likestilling og kvinners og barns rettigheter, og bekjempelse av fattigdom blant kvinner og barn. «Politisk engasjement er avgjørende for å nå tusenårsmålene til FN på dette og andre felt,» heter det i invitasjonen til arrangementet. Støre sier at det blir lagt fram konkrete norsk-amerikanske forslag for å nå målene, spesifikt om likestilling, men han overlater til Clinton å presentere dem i talen sin i Oslo. Norge og USA har samarbeidet i mange år om global helse, blant annet gjennom vaksineinitiativet GAVI og andre prosjekter innen mødre- og barnehelse.At global helsepolitikk er god økonomi og god utenrikspolitikk, er også tema i talen Støre holdt tirsdag i Verdens helseorganisasjon i Genève. Der sa han at det er blitt stadig klarere at investeringer i helse er en viktig drivkraft for økt produktivitet og økonomisk utvikling, og at ekstrem ulikhet fører til sosial uro, konflikter og mangel på stabilitet. - Mitt poeng er at bærekraftig utvikling er et spørsmål om likhet, et spørsmål om godt styresett og nasjonale prioriteringer, som beskytter alle innbyggerne i et land og sørger for deres grunnleggende behov, og blant de viktigste er helse, sa han. Støre understreket at det også er et stadig klarere bånd mellom kvinners rettigheter og økonomisk vekst og utvikling. - Politisk tror jeg at dette er det vi kan lære: Å styrke kvinners rettigheter er en investering i bedre helse som gir store gevinster - for kvinnene selv, men også for deres familier og for hele samfunnet, sa han i talen.
At global helsepolitikk også er god utenrikspolitikk, blir hovedtema når USAs utenriksminister Hillary Clinton kommer til Oslo.